A Bizottság 3115/94/EK rendelete
(1994. december 20.)
a vám- és statisztikai nómenklatúráról, valamint a Közös Vámtarifáról szóló 2658/87/EGK tanácsi rendelet I. és II. mellékletének módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a vám- és statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre [1], és különösen annak 9. és 12. cikkére,
mivel a 2658/87/EGK rendelet létrehozott egy, a Közös Vámtarifa és a közösségi külkereskedelmi statisztika követelményeinek egyszerre megfelelő árunómenklatúrát (a továbbiakban "Kombinált Nómenklatúra");
mivel az alábbiak figyelembevétele érdekében szükség van a kombinált nómenklatúra módosítására:
- a statisztikára és a kereskedelempolitikára vonatkozó követelmények változásai, különösen azok, amelyek a többoldalú kereskedelmi tárgyalások uruguayi fordulójának eredményeit végrehajtó törvényeket egyidejűleg hatályba léptető tanácsi határozat [2] és a XXIV. cikk 6. pontjának értelmében folytatott tárgyalások eredményeképpen bevezetett egyes intézkedésekről és egyéb, az egyszerűsítéshez szükséges intézkedésekről szóló tanácsi rendelet [3] következményei,
- a szövegek összehangolásának vagy pontosításának szükségessége;
mivel a 2658/87/EGK rendelet 12. cikke előírja, hogy a Bizottság egy, a következő év január 1-jétől hatályba lépő rendelet által minden évben - a Tanács vagy a Bizottság által elfogadott intézkedéseknek [4] megfelelően - elfogadja a Kombinált Nómenklatúra egy teljes változatát a megfelelő autonóm és szerződéses vámtételekkel együtt;
mivel a TARIC-ot esetlegesen érintő közösségi intézkedések fejlődésének figyelemmel kísérése érdekében szükség van a 2658/87/EGK rendelet II. mellékletében található, az ugyanezen rendelet 2. cikkében említett különleges közösségi intézkedések jegyzékének korszerűsítésére;
mivel az e rendeletben előírt intézkedések összhangban vannak a Vámkódex Bizottság vám- és statisztikai nómenklatúrával foglalkozó részlegének véleményével,
ELFOGADTA EZT A RENDELETET:
1. cikk
A 2658/87/EGK rendelet I. és II. mellékletének helyébe e rendelet mellékletei lépnek.
2. cikk
Az I. melléklet 3. részének I. szakaszában és a 2. mellékletben felsorolt autonóm és szerződéses vámtételek az I. melléklet 2. részében (vámtarifa) felsorolt megfelelő vámtételek helyébe lépnek a Tanács által a többoldalú kereskedelmi tárgyalások uruguayi fordulóján kötött megállapodások végrehajtásának keretében meghatározott időponttal kezdődően.
3. cikk
Ez a rendelet 1995. január 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1994. december 20-án.